Document ID: 31986D0166

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 9ης Απριλίου 1986
για την έγκριση μιας τροποποίησης του προγράμματος σχετικά με τον τομέα του χοιρείου κρέατος στη Δανία, σύμφωνα με τον κανονισμό (ΕΟΚ) αριθ. 355/77 του Συμβουλίου
(Το κείμενο στη δανική γλώσσα είναι το μόνο αυθεντικό)
(86/166/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποίησης και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 1247/85 (2), και ιδίως το άρθρο 5,
Εκτιμώντας:
ότι η δανική κυβέρνηση ανακοίνωσε, στις 20 Φεβρουαρίου 1985, μια τροποποίηση του προγράμματος σχετικά με τον τομέα του χοιρείου κρέατος στη Δανία, που εγκρίθηκε με απόφαση 79/432/ΕΟΚ της Επιτροπής (3)·
ότι η εν λόγω τροποποίηση προβλέπει την επέκταση και την εξειδίκευση στον τομέα μεταποίησης των κρεάτων καθώς και την προσαρμογή των δυνατοτήτων σφαγής των χοιροειδών, για να ληφθεί υπόψη ο ετήσιος ρυθμός αύξησης της παραγωγής χοιρείου κρέατος, που προβλέπεται να είναι 3 έως 4 %, με σκοπό τη βελτίωση των τεχνικών μεταποίησης και εμπορίας και κατά συνέπεια την ποσότητα και την ποιότητα των προϊόντων που μεταποιούνται και τίθενται στο εμπόριο· ότι πρόκειται επομένως για ένα πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·
ότι ωστόσο οι μονάδες των χοιροειδών, είτε είναι νέες είτε έχουν αποτελέσει αντικείμενο αναδιάρθρωσης, πρέπει, μετά την ολοκλήρωση των εργασιών, να έχουν μια ελάχιστη παραγωγή 200 000 χοιροειδών κατ' έτος και, τρία έτη μετά την περάτωση των εργασιών, μέσο όρο χρησιμοποίησης των δυνατοτήτων σφαγής τουλάχιστον 60 % που υπολογίζεται βάσει 1 800 ωρών εργασίας κατ' έτος·
ότι τέτοια σχέδια μπορεί να τύχουν ενίσχυσης μόνο εφόσον συνοδεύονται από μείωση της δυναμικότητας που δεν θεωρείται λογική·
ότι τα σχέδια για την εγκατάσταση ψυκτικών αποθηκών και αποθηκών κατάψυξης μπορεί να τύχουν ενίσχυσης μόνο εφόσον οι εγκαταστάσεις αυτές συνοδεύονται με εγκαταστάσεις μεταποίησης και εμπορίας·
ότι η τροποποίηση περιλαμβάνει, σε ικανοποιητικό βαθμό, τα στοιχεία που αναφέρονται στο άρθρο 3 του κανονισμού (ΕΟΚ) αριθ. 355/77 και αποδεικνύει ότι οι στόχοι που καθορίζονται στο άρθρο 1 του εν λόγω κανονισμού μπορούν να πραγματοποιηθούν στον τομέα του χοιρείου κρέατος στη Δανία· ότι η προθεσμία που προβλέπεται για την πραγματοποίηση της τροποποίησης δεν υπερβαίνει την περίοδο που αναφέρεται στο άρθρο 3 παράγραφος 1 στοιχείο ζ) του εν λόγω κανονισμού·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής επί των Διαρθρώσεων της Γεωργίας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η τροποποίηση του προγράμματος σχετικά με τον τομέα του χοιρείου κρέατος στη Δανία, που ανακοίνωσε η δανική κυβέρνηση στις 20 Φεβρουαρίου 1985, εγκρίνεται στο μέτρο που αφορά την επέκταση και την εξειδίκευση του τομέα μεταποίησης των κρεάτων και την προσαρμογή των δυνατοτήτων σφαγής χοιροειδών, λαμβάνοντας υπόψη τις επιφυλάξεις που διατυπώνονται στις ανωτέρω αιτιολογίες.
Άρθρο 2
Η παρούσα απόφαση απευθύνεται στο Βασίλειο της Δανίας.
Βρυξέλλες, 9 Απριλίου 1986.

Labels: 18
17